梅尧臣
和吴冲卿江邻几二学士王景彝舍人秋兴
我谓蓬瀛客，清切不畏炎。
及观秋兴篇，无远此穷间。
乃知天地大，节候无忧嫌。
寒不为富减，暑不为贫添。
向者遭蒸炊，靡不同炮燖。
西风吹雨至，凉气何纤纤。
霈然沃万物，不更毕宿占。
纨扇捉苦倦，盘冰得仍厌。
蝇痴驱又来，蚊嚵喙犹尖。
絺衣不复浃，醅醪压初甜。
客有憎壁蝎。客有困靴襜。
一以磔为喜，一以嬾自谦。
唯有螭头人，朝立宫殿檐。
盛夸楼观高，又极星斗瞻。
予惭异群公，归意如陶潜。
自念菊将坼，复思禾可鎌。
舂禾作酿熟，独邀影与蟾。
此乐虽易有，彼荣安得兼。